Go bereka diura tse di oketsegileng e setse e le mokgwa o o atang. Go ama bana thata fa mmè le rre ba bereka. Nako e batsadi ba e dirisang le bana ba bone e a ngotlega. Fa batsadi ba le mo gae ba tshwanelwa ke go dira ditiro tsa mo lapeng kgotsa ditiro tse dingwe, ka jalo ba ka nna ba ikutlwa ba lapile. Fa o le mo maemong a a ntseng jalo, o ka dira jang gore o nne o ntse o na le nako ya go buisana le bana ba gago ka metlha? Go ka nna ga bulega ditshono tsa gore o buisane le bana ba gago fa lo dira ditiro tsa mo lapeng mmogo. Tlhogo nngwe ya lelapa e ne ya tsamaisa thelebishene e le fela gore a kgone go nna le nako e e oketsegileng ya go buisana le bana ba gagwe. O akgela jaana: “Kwa tshimologong ba ne ba jewa ke bodutu, mme ke ne ke tshameka motshameko wa malepa le bone le go tlotla ka dibuka tse di kgatlhang mme seo se ne sa dira gore ba tlwaele gore thelebishene ga e yo.”